Predkladacia správa

Informáciu o priebehu a výsledkoch neformálneho stretnutia predsedov vlád pozvaných krajín NATO v Rumunsku v dňoch 4. – 5. apríla 2003 predkladá minister zahraničných vecí SR iniciatívne. 

Stretnutia sa zúčastnili predsedovia vlád Bulharska, Estónska, Litvy, Lotyšska, Slovenska  a Rumunska, Slovinsko reprezentoval minister zahraničných vecí.

Cieľom stretnutia bolo neformálne prediskutovať aktuálne otázky spojené so vstupom pozvaných krajín do NATO a koordinovať vzájomné úsilie v prebiehajúcom ratifikačnom procese so snahou ho urýchliť.

Na úvod svojej návštevy Rumunska, mimo program stretnutia pozvaných krajín do NATO, predseda vlády SR navštívil krajanov žijúcich v dedine Nadlak. Samotný program neformálneho stretnutia predsedov vlád pozostával z pracovnej večere podávanej rumunským predsedom vlády A. Nastasem 4. apríla 2003, plenárnym zasadnutím rozdeleným do troch blokov dňa 5. apríla 2003 a program sa ukončil stretnutím predsedov vlád pozvaných krajín s rumunským prezidentom I. Iliescom a záverečným pracovným obedom.

Stretnutie predsedov vlád krajín pozvaných do NATO ponúkol neformálny priestor na voľnú diskusiu v otázkach, ktoré sú predmetom spoločného záujmu pozvaných siedmych krajín do NATO - rozširovanie NATO, transatlantické spojenectvo, partnerstvo NATO-Rusko, boj s terorizmom a šírením zbraní hromadného ničenia. Išlo o prvé spoločné stretnutie pozvaných krajín do NATO v tomto formáte.

Z pohľadu SR a jej zahraničnej politiky je významné oznámenie predsedu vlády SR M. Dzurindu úmysel uskutočniť Medzinárodnú konferenciu v marci/apríli 2004 v Bratislave, ktorá by nadviazala na úspešnú konferenciu v Bratislave v máji 2001. Zároveň pozvané krajiny NATO predbežne odsúhlasili aj konanie ďalšieho summitu Vilniuskej skupiny v septembri 2003 v bulharskej Varne. 

Materiál vzhľadom na svoj obsah neprešiel medzirezortným pripomienkovým konaním. Informáciu sa odporúča predložiť ďalej na vedomie prezidentovi Slovenskej republiky a predsedovi Národnej rady Slovenskej republiky.